Pakuotės lapelis: informacija vartotojui

Dicuno 25 mg plėvele dengtos tabletės
diklofenako kalio druska

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. 
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?
1.	Kas yra Dicuno ir kam jis vartojamas
2.	Kas žinotina prieš vartojant Dicuno
3.	Kaip vartoti Dicuno
4.	Galimas šalutinis poveikis
5.	Kaip laikyti Dicuno
6.	Pakuotės turinys ir kita informacija


1.	Kas yra Dicuno ir kam jis vartojamas

Dicuno priklauso vaistų, vadinamųjų nesteroidinių vaistų nuo uždegimo, grupei (NVNU). Jis malšina skausmą, mažina uždegimą.

Dicuno vartojamas simptominiam ūminio silpno ir vidutinio stiprumo skausmo gydymui.

Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Dicuno

Dicuno vartoti draudžiama:
· jeigu yra alergija diklofenakui arba bet kuriai pagalbinei šio vaisto medžiagai (jos išvardytos 6 skyriuje);
· jeigu Jums kada nors buvo ar yra skrandžio ar žarnyno opa;
· jeigu buvo kraujavimas iš virškinimo trakto arba jo prakiurimas dėl skausmą mažinančių vaistų vartojimo (NVNU), (du ar daugiau patvirtinti opos ar kraujavimo atvejai);
· jei yra padidėjęs polinkis kraujuoti;	
· jeigu yra labai sutrikusi kepenų funkcija;
· jei sergate porfirija (medžiagų apykaitos liga);
· jeigu Jums nustatyta širdies liga ir (arba) galvos smegenų kraujagyslių liga, pavyzdžiui, jeigu Jūs patyrėte širdies smūgį, insultą, „mikroinsultą“ (praeinantį smegenų išemijos priepuolį) arba Jums buvo užsikimšusios širdies ar galvos smegenų kraujagyslės, arba Jums buvo atlikta operacija siekiant išvalyti arba šuntuoti užsikimšusias kraujagysles;
· jeigu Jums yra arba anksčiau buvo sutrikusi kraujotaka (periferinių arterijų liga);
· jeigu sergate sunkia inkstų liga;
· per paskutinius tris nėštumo mėnesius;
· jei pacientas yra jaunesnis kaip 18 metų vaikas ar paauglys;
· jei manote, kad Jūs galite būti alergiškas (-a) diklofenako kalio druskai, aspirinui, ibuprofenui arba kuriam  nors  kitam  nesteroidiniam vaistui nuo uždegimo arba bet kuriai pagalbinei Dicuno medžiagai. (Jos išvardytos šio lapelio pabaigoje.) Padidėjusio jautrumo reakcijos požymiai: veido ir burnos srities patinimas (angioneurozinė edema), kvėpavimo sunkumai,krūtinės skausmas, sloga, odos išbėrimas arba kitos alerginio pobūdžio reakcijos. 

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Dicuno.
Šalutinis poveikis gali pasireikšti rečiau, jeigu vartosite mažiausią veiksmingą dozę kiek įmanoma trumpiausią laikotarpį. Didesnės nei rekomenduojamos dozės daugiausiai yra susijusios su padidėjusia nepageidaujamo poveikio rizika. Tai taip pat reiškia, kad kelių nesteroidinių vaistų nuo uždegimo (NVNU) vienu metu negalima vartoti.

Pasitarkite savo gydytoju prieš pradėdami vartoti Dicuno, jeigu sergate arba esate sirgę be kuria iš toliau išvardintų ligų:
•	Uždegiminė žarnų liga (opinis kolitas, Krono (Crohn) liga).
•	Astma, širdies liga, kepenų ar inkstų liga.
•	Lėtinė obstrukcinė plaučių liga arba lėtinis kvėpavimo takų uždegimas (ligos, kurios sukelia kvėpavimo takų susiaurėjimą ir oro praeinamumo apribojimą, apsunkinantį kvėpavimą).
•	Nosies gleivinės uždegimas.
•	Sisteminė raudonoji vilkligė (jungiamojo audinio liga).
•	Dilgėlinė arba angioneurozinė edema (periodiškai pasireiškiantis vietinis tinimas).
•	Ligos, sukeliačios padidėjusį polinkį kraujuoti.
· kepenų porfirija (medžiagų apykaitos liga)
· Jeigu pavartojus Dicuno arba kitų vaistų nuo skausmo, jums kada nors yra pasireiškęs sunkus odos bėrimas arba lupimasis, ant odos atsirado pūslių ir (arba) burnos ertmėje atsirado opų.

Įsitikinkite, kad prieš vartojant diklofenako, Jūsų gydytojas arba vaistininkas žino, jog Jūs:
· rūkote;
· sergate cukriniu diabetu;
· sergate krūtinės angina arba Jums yra susidarę kraujo krešulių, padidėjęs kraujospūdis, padidėjęs cholesterolio kiekis ar padidėjęs trigliceridų kiekis.

Jei Jūsų širdies veikla yra sutrikusi, patyrėte insultą arba galvojate, kad Jums galėtų grėsti šios būklės (pavyzdžiui, Jūsų kraujospūdis yra padidėjęs, sergate diabetu, turite daug cholesterolio arba rūkote), turite aptarti gydymą su savo gydytoju arba vaistininku.

Vyresnio amžiaus žmonėms būtina žinoti apie didesnę šalutinio poveikio riziką, kuri didėja su amžiumi.

Pranešimų apie sunkias odos reakcijas, kartais mirtinas, įskaitant eksfoliacinį dermatitą, Stivenso-Džonsono (Stevens-Johnson) sindromą ir toksinę epidermio nekrolizę (Lajelio (Lyell) sindromas) susijusias su nesteroidinių vaistų nuo uždegimo (NVNU) vartojimu, gauta labai retai. ). Gydymo pradžioje tokių reakcijų tikimybė didžiausia. Daugeliu atvejų tokios reakcijos prasideda per pirmąjį gydymo mėnesį. Nutraukite Dicuno vartojimą, jei pasireiškia bet koks odos išbėrimas,  gleivinės pažeidimas arba kitokie padidėjusio jautrumo požymiai bei kreipkitės į gydytoją. Patartina šio vaisto nevartoti, jei diagnozuotas užsikrėtimas vėjaraupių virusu.

Nutraukite Dicuno vartojimą ir nedelsdami kreipkitės į gydytoją, jei atsiranda bet kuris iš šių simptomų (angioneurozinė edema): veido, liežuvio arba gerklės tinimas, sunkumas ryjant, dilgėlinė ir tampa sunku kvėpuoti.

Tokie vaistai kaip Dicuno gali būti susiję su nedideliu širdies priepuolio („miokardo infarkto“) ar insulto pavojaus padidėjimu. Bet koks pavojus yra labiau tikėtinas ilgą laiką vartojant vaistą didelėmis dozėmis. Neviršykite rekomenduotos dozės ar 5 dienų kuomet vartojama skausmo malšinimui arba 3 dienų kuomet vartojama migreninio skausmo malšinimui gydymo laiko.

Kraujavimas iš skrandžio gali atsirasti bet kuriuo gydymo metu su perspėjamaisiais simptomais ar be jų. Tai dažniausiai turi rimtesnių pasekmių vyresnio amžiaus žmonėms. Jeigu turite virškinimo trakto sutrikimų arba pastebite kraujavimo iš virškinimo trakto požymių, tokių kaip kraujas išmatose, juodos kietos išmatos arba vėmimas su krauju, nutraukite Dicuno vartojimą ir kreipkitės į gydytoją.

Prieš vartodami Dicuno, pasakykite savo gydytojui, jeigu Jums neseniai atlikta arba Jums bus atliekama skrandžio arba žarnyno operacija, nes Dicuno kartais gali pabloginti žaizdos  gijimą Jūsų                     virškinimo trakte po operacijos.

Per ilgas bet kokių vaistų nuo galvos skausmo vartojimas galvos skausmą gali dar labiau pasunkinti. Jei patiriama ar įtariama tokia būsena, reikia kreiptis į gydytoją ir gydymą nutraukti.

Dicuno, kaip ir kiti uždegimą mažinantys vaistai, gali maskuoti infekcijos požymius arba simptomus.

Dicuno gali sukelti baltųjų kraujo ląstelių skaičiaus sumažėjimą ir sumažinti Jūsų atsparumą infekcijoms. Nedelsdami kreipkitės į gydytoją, jeigu Jums pasireiškė infekcija su tokiais simptomais kaip karščiavimas ir sunkus bendrosios būklės pokytis, arba karščiavimas su vietinės infekcijos simptomais, tokiais kaip gerklės / ryklės / burnos arba šlapimo takų sutrikimai. Jums bus atliktas kraujo tyrimas galimam baltųjų kraujo ląstelių skaičiaus sumažėjimui (agranuliocitozei) nustatyti. Ypač svarbu pasakyti gydytojui apie vartojamą vaistą.

Vaikams ir paaugliams
Vaikams ir paaugliams vaisto vartoti negalima.

Kiti vaistai ir Dicuno
Jeigu vartojate arba neseniai vartojote kitų vaistų, arba dėl to nesate tikri, apie tai pasakykite gydytojui arba vaistininkui.

Gydymas Dicuno gali įtakoti kai kurių vaistų poveikį, pavyzdžiui:
· vaistų nuo kraujo krešulių (varfarinas, tiklopidinas, acetilsalicilo rūgštis, heparinas ir kt.);
· metotreksato (vaistas nuo navikų ir imuninės sistemos sutrikimų);
· vaistų nuo cukrinio diabeto, išskyrus insuliną;
· ličio (nuo maniakinės depresijos);
· selektyvių serotonino reabsorbcijos inhibitorių (SSRI) (nuo depresijos);
· digoksino (nuo širdies problemų);
· takrolimuzo (nuo egzemos ir transplantacijoms);
· ciklosporino (vartojamas transplantacijų metu, sunkiai psoriazės formai ir reumatizmui);
· tam tikrų vaistų nuo aukšto kraujospūdžio (beta adrenoblokatoriai, angiotenzino II receptorių inhibitoriai, AKF inhibitoriai);
· diuretikų (šlapimo išsiskyrimą skatinantys vaistai, ir vartojami nuo aukšto kraujospūdžio);
· chinolonų grupės antibiotikų (nuo šlapimo takų infekcijos);
· zidovudino (vartojamas nuo ŽIV infekcijos);
· kortikosteroidų (nuo uždegiminių ligų);
· kolestipolio ar kolestiramino (vartojamas nuo per didelio cholesterolio kiekio). Šie vaistai gali būti skiriami kartu, jei vartojami kelių valandų skirtumu.  
· flukonazolo (vartojamas nuo grybelinių infekcijų);
· rifampicino (antibiotikas nuo tuberkuliozės);
· karbamazepino (nuo epilepsijos);
· barbituratų (migdomieji);
· diazepamo (raminantis);
· pentoksifilino (plečiantis kraujagysles);
· fenitoino (nuo epilepsijos).

Niekada nevartokite kelių skirtingų skausmą mažinančių vaistų tuo pačiu metu prieš tai nepasikonsultavę su gydytoju arba vaistininku.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
Nevartokite Dicuno paskutinių 3 nėštumo mėnesių metu, nes tai gali pakenkti vaisiui (būsimam kūdikiui) arba sukelti problemų gimdymo metu. Šis vaistas vaisiui gali sukelti inkstų ir širdies sutrikimų. Jis gali turėti įtakos Jūsų ir Jūsų kūdikio polinkiui kraujuoti ir pavėlinti gimdymą arba pailginti jo trukmę. 
Pirmuosius 6 nėštumo mėnesius Dicuno vartoti negalima, nebent tai neabejotinai būtina ir taip pataria gydytojas. Jeigu šiuo laikotarpiu arba tuo metu, kai bandote pastoti, Jums reikia gydymo šiuo vaistu, vartoti reikia mažiausią jo dozę ir kaip įmanoma trumpiau. 
Vartojant daugiau kaip kelias dienas nuo 20-os nėštumo savaitės, Dicuno gali sukelti vaisiui inkstų sutrikimų, dėl kurių gali sumažėti vaisiaus vandenų (oligohidramnionas) arba susiaurėti kraujagyslė (arterinis latakas [ductus arteriosus]) vaisiaus širdyje. Jeigu gydymą reikia tęsti ilgiau nei kelias dienas, gydytojas gali rekomenduoti atlikti papildomą stebėseną.

Žindymas
Diklofenakas prasiskverbia į motinos pieną, todėl Dicuno draudžiama vartoti žindymo laikotarpiu siekiant išvengti nepageidaujamo poveikio kūdikiui.

Vaisingumas
Diklofenako vartojimas gali pasunkinti pastojimą. Informuokite gydytoją, jeigu planuojate pastoti arba Jums yra sunku pastoti.

Vairavimas ir mechanizmų valdymas
Jei Jums, vartojant Dicuno, pasireiškė svaigulys, mieguistumas, nuovargis ar regos sutrikimai, vairuoti automobilį ar dirbti su veikiančiais mechanizmais negalima. 


3.	Kaip vartoti Dicuno

Visada vartokite šį vaistą tiksliai, kaip aprašyta šiame lapelyje arba nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Simptominis silpno ir vidutinio stiprumo ūminio skausmo gydymas
Suaugusiesiems (> 18 metų ir vyresni): rekomenduojama dozė yra 25-50 mg (1-2 tabletės). Jeigu reikia, vartokite 1-2 tabletęs iki 3 kartų per parą, kas 4-6 valandas. Vartoti ne daugiau kaip 150 mg (6 tabletes) per parą. Neviršykite rekomenduojamos Dicuno dozes. Vartojant didelėmis dozėmis šalutinis poveikis gali būti sunkus. Kreipkitės į gydytoją, jeigu Jūsų savijauta nepagerėjo arba net pablogėjo per 5 dienas. 

Tabletes nurykite užgeriant stikline vandens. Tablečių negalima vartoti su maistu ar iškart po jo. Tabletes galima padalyti į dvi lygias dozes.

Ką daryti pavartojus per didelę Dicuno dozę?
Jei išgėrėte didesnę nei Jums paskirta Dicuno dozę ar vaikas netyčia išgėrė vaisto, kreipkitės į savo gydytoją ar ligoninę, kur įvertins galimą riziką ir patars, kaip toliau elgtis.

Perdozavimo simptomai yra pykinimas, vėmimas, skrandžio skausmas, kraujavimas iš virškinimo trakto, svaigulys, mieguistumas, galvos skausmas, spengimas ausyse, nerimas, haliucinacijos, traukuliai (vaikams taip pat miokloniniai traukuliai), sąmonės netekimas, inkstų ir kepenų sutrikimas, tikimybė, kad organizmas pradės gaminti per daug rūgšties (metabolinė acidozė) ir patinimo tikimybė. Vėliau gali pasireikšti žemas kraujospūdis, kvėpavimo slopinimas, odos ir lūpų mėlynavimas.

Pamiršus pavartoti Dicuno
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir kiti, gali sukelti šalutinį poveikį, nors jis pasireiškia ne visiems žmonėms.

Kai kurie šalutiniai reiškiniai gali būti rimti
Nutraukite Dicuno vartojimą ir nedelsiant kreipkitės į gydytoją, jeigu Jums pasireiškė bet kuris iš toliau išvardytų reiškinių,:
· Agranuliocitozė (simptomai: karščiavimas, gerklės skausmas, skausmingos opos burnoje, tiesiosios žarnos opos, sumažėjęs imuninis atsakas, polinkis bakterinėms infekcijoms).
· Stivenso-Džonsono (Stevens-Johnson) sindromas bei toksinė epidermio nekrolizė (gyvybei pavojinga odos liga, kurios metu atsiranda išbėrimas, odos lupimasis ir žaizdos ant gleivinių).
· Padidėjusio jautrumo reakcijos (kvėpavimo takų susiaurėjimas ir obstrukcija, dilgėlinė, alerginė šoko reakcija su kraujospūdžio kritimu).
· Krūtinės skausmas, kuris gali būti galimai sunkios alerginės reakcijos, vadinamos Kounis sindromu, požymis.
· Nutraukite Dicuno vartojimą ir nedelsiant kreipkitės į gydytoją, jeigu pasireiškia angioneurozinės edemos požymiai, tokie kaip veido, liežuvio, ryklės patinimas, pasunkėjęs rijimas, dilgėlinė ir pasunkėjęs kvėpavimas.
· Nestiprūs pilvo diegliai ir skausmingumas pilvo srityje, prasidedantys netrukus po to, kai pradedamas gydymas Dicuno, po kurių, paprastai per 24 valandas nuo pilvo skausmo atsiradimo, prasideda kraujavimas iš tiesiosios žarnos arba viduriavimas su krauju (dažnis nežinomas, negali būti įvertintas pagal turimus duomenis).
· Sunki alerginė odos reakcija, kuri gali pasireikšti didelėmis išplitusiomis rausvomis ir (arba) tamsiomis dėmėmis, odos tinimu, pūslėmis ir niežėjimu (vaistų sukeltas išplitęs fiksuotas pūslinis odos bėrimas).

Kiti šalutiniai reiškiniai, kurie gali pasireikšti

Dažni šalutinio poveikio reiškiniai (gali pasireikšti rečiau kaip 1 iš 10 asmenų): 
· pilvo skausmas,
· pykinimas,
· vėmimas,
· viduriavimas,
· virškinimo problemos,
· sumažėjęs apetitas,
· dujų kaupimasis,
· galvos skausmas,
· svaigulys,
· išbėrimas,
· padidėjęs kepenų fermentų aktyvumas, 
· galvos svaigimas (vertigo).
	
Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· egzema, odos paraudimas,
· padidėjusio jautrumo reakcijos (kvėpavimo takų susiaurėjimas ir nepraeinamumas, dilgėlinė, alerginė šoko reakcija kartu su kraujospūdžio sumažėjimu),
· gastritas, kraujavimas iš virškinimo trakto arba virškinimo trakto opos (gali būti kraujas išmatose ar vėmimas krauju),
· kepenų funkcijos sutrikimai (įskaitant kepenų uždegimą su arba be odos pageltimo),
· nuovargis,
· astma (kartu su dusuliu, pasunkėjusiu kvėpavimu),
· kūno patinimas dėl skysčių susilaikymo organizme.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· pūslinės reakcijos,
· kai kurių kraujo ląstelių (raudonųjų kraujo ląstelių, trombocitų ir neutrofilų) kiekio sumažėjimas,
· staigus odos ir gleivinės audinio patinimas (angioneurozinė edema),
· dezonrientacija, depresija, nemiga, nakties košmarai, dirglumas, sutrikęs realybės pojūtis,
· deginimo ar dilgčiojimo pojūtis odoje be akivaizdaus fizinio poveikio (parestezija), atminties sutrikimai, traukuliai, nerimas, nevalingi raumenų judesiai (tremoras), skonio pojūčio sutrikimai, insultas,
· regos sutrikimai (neryškus matymas, dvejinimasis akyse) ir klausos sutrikimai (susilpnėjusi klausa, spengimas ausyse),
· poveikis širdžiai ir kraujagyslėms (palpitacijos, krūtinės skausmas, širdies nepakankamumas, miokardo infarktas),
· aukštas kraujospūdis,
· kraujagyslių uždegimas,
· plaučių uždegimas,
· storosios žarnos sutrikimai, vidurių užkietėjimas, liežuvio, burnos ar stemplės uždegimas,
· kasos uždegimas,
· smegenų membranos uždegimas (meningitas),
· ūminis kepenų nepakankamumas,
· plaukų slinkimas,
· padidėjęs jautrumas šviesai,
· ūminis inkstų nepakankamumas, 
· poveikis inkstams (gali sumažinti ar sustabdyti šlapimo išsiskyrimą ir atsirasti kraujo šlapime).

Išskirtinai sunkios odos infekcijos sergant vėjaraupiais.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): 
· Alerginė odos reakcija, kuri gali pasireikšti apskritomis ar ovalo formos rausvomis dėmėmis ir odos tinimu, pūslėmis ir niežėjimu (vaistų sukeltas fiksuotas odos bėrimas). Taip pat gali atsirasti tamsios dėmės, kurios gali neišnykti po gijimo. Vėl pradėjus vartoti vaisto, toje pačioje (-iose) vietoje (-ose) paprastai vėl pasireiškia vaistų sukeltas fiksuotas odos bėrimas.

Tokie vaistai, kaip Dicuno, gali būti susiję su širdies priepuolio („miokardo infarkto“) ar insulto pavojaus nedideliu padidėjimu.

Pranešimas apie šalutinį poveikį
Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Dicuno

Šį vaistą laikykite vaikams nepastebimoje ir nepasiekiamoje vietoje.

Laikyti žemesnėje kaip 25 °C temperatūroje. 
Ant dėžutės po „Tinka iki“ ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Dicuno sudėtis 
-	Veiklioji medžiaga yra diklofenako kalio druska. Vienoje tabletėje yra 25 mg 
diklofenako kalio druskos.
-	Pagalbinės medžiagos yra mikrokristalinė celiuliozė, kalcio-vandenilio fosfatas dihidratas, 
pregelifikuotas kukurūzų krakmolas, kroskarmeliozės natrio druska, bevandenis koloidinis silicio dioksidas, magnio stearatas, polivinilo alkoholis, makrogolis, talkas, titano dioksidas (E 171), raudonasis geležies oksidas (E 172), geltonasis geležies oksidas (E 172).

Dicuno 25 mg plėvele dengtų tablečių sudėtyje yra juodojo geležies oksido (E 172).

Dicuno išvaizda ir kiekis pakuotėje

Dicuno tablečių išvaizda:
Dicuno 25 mg tabletės yra šviesiai raudonos, apvalios ir išgaubtos, vienoje tabletės pusėje yra vagelė. Tabletės skersmuo yra 8 mm.

Pakuotės dydžiai:
10 tablečių.

Gali būti tiekiamos ne visų dydžių pakuotės.

Registruotojas ir gamintojas
Vitabalans Oy
Varastokatu 8
FI-13500 Hämeenlinna
Suomija
Tel: +358 (3) 615600
Faks: +358 (3) 6183130

Jeigu apie šį vaistą norite sužinoti daugiau, kreipkitės į vietinį registruotojo atstovą.

	Vitabalans UAB
Savanorių pr. 292, 
49454 Kaunas
Tel. + 370 37 714392
	

	
	


Šis vaistas Europos ekonominės erdvės šalyse registruotas tokiais pavadinimais:
Dicuno 25 mg (Čekija, Danija, Estija, Suomija, Lietuva, Latvija, Norvegija, Švedija, Slovėnija, Slovakija)
Diclotin 25 mg (Vokietja)
Diclomax 25 mg (Lenkija)

Dicuno 50 mg (Čekija, Danija, Estija, Suomija, Lietuva, Latvija, Norvegija, Lenkija, Švedija, Slovėnija, Slovakija)
Diclotin 50 mg (Vokietja)

Šis pakuotės lapelis paskutinį kartą peržiūrėtas 2025-10-24.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.      

